ΓΡΑΠΤΗ ΕΡΩΤΗΣΗ E-3717/97 υποβολή: Raimo Ilaskivi (PPE) προς την Επιτροπή (19 Νοεμβρίου 1997)

Θέμα: Εκπόνηση μελέτης σχετικά με τις οικονομικές επιπτώσεις από την κατάργηση των πωλήσεων αδασμολογήτων ειδών

Στην γραπτή μου ερώτηση Ε-2777/97 ((ΕΕ C 117, 16.4.1998, 65. )) ζητούσα να πληροφορηθώ εάν η Επιτροπή περιφρονεί την επιθυμία του Κοινοβουλίου και των Υπουργών Μεταφορών των κρατών μελών δεδομένου ότι η ζητηθείσα μελέτη σχετικά με τις οικονομικές επιπτώσεις από την κατάργηση των πωλήσεων αδασμολογήτων ειδών δεν είχε παραδοθεί στους ενδιαφερομένους μέχρι τότε. Υπογράμμιζα στην εν λόγω ερώτηση ότι το θέμα αυτό είναι ανησυχητικό και από άποψη κοινοβουλευτισμού.

Στην απάντησή του Ε-2777/97 ο Επίτροπος κ. Mario Monti δεν απαντά στην ερώτησή μου. Απλώς επαναλαμβάνει απόψεις οι οποίες μας ήταν γνωστές και από παλαιότερα επισημαίνοντας ότι η εκπόνηση μιας τέτοιας μελέτης θα ήταν περιττή. Ο Επίτροπος επαναλαμβάνει κυρίως την εξήγηση που είχε δοθεί και για τις αποφάσεις που είχαν ληφθεί το 1991.

Η Φινλανδία, όμως, δεν ήταν ακόμη τότε μέλος της Ευρωπαϊκής Ένωσης. Δεδομένης της γεωγραφικής θέσης της χώρας, η οποία επιβάλλει τη χρήση πορθμείων και αεροπλάνων για την μετάβαση σε αυτήν, τα δρομολόγια των πλοίων και των αεροπλάνων έχουν ιδιαίτερη σημασία όσον αφορά τις συνδέσεις. Σύμφωνα με μελέτες οι οποίες έχουν εκπονηθεί από Φινλανδούς ειδικούς, η κατάργηση των πωλήσεων αδασμολογήτων ειδών θα έχει ως συνέπεια να απωλέσει η χώρα χιλιάδες θέσεις απασχόλησης στον τομέα των μεταφορών δια θαλάσσης και αέρος. Επιπλέον και οι έμμεσες επιπτώσεις για τομείς όπως αυτός της κατασκευής πλοίων αναμένεται να είναι σημαντικές. Σε σεμινάρια που έχουν πραγματοποιηθεί, και σε ακροάσεις της Επιτροπής Οικονομικής, Νομισματικής και Βιομηχανικής Πολιτικής του Κοινοβουλίου, έχει αποκαλυφθεί ότι στα κράτη μέλη οι επιπτώσεις θα είναι ιδιαίτερα αρνητικές ιδίως στον τομέα της απασχόλησης δεδομένου ότι ο αριθμός των ανέργων αναμένεται να αυξηθεί κατά μερικές εκατοντάδες χιλιάδες. Παρ' όλα αυτά, η ΕΕ υπογραμμίζει συγχρόνως τη σημασία της εφαρμογής μιας εκτεταμένης πολιτικής όσον αφορά την απασχόληση. Η κατάργηση των πωλήσεων αδασμολογήτων ειδών θα ήταν αντίθετη με τις επιδιώξεις της αυτές.

Κατά συνέπεια, αναγκάζομαι να επαναλάβω την αρχική μου ερώτηση ζητώντας, επιπλέον, να πληροφορηθώ γιατί η Επιτροπή τηρεί την περιφρονητική προς τις αρχές του κοινοβουλευτισμού αυτή στάση αγνοώντας το γεγονός ότι το 1991 οι σχετικές αποφάσεις ελήφθησαν χωρίς να προβλεφθεί η κατάσταση που θα επικρατούσε σήμερα στα νέα κράτη μέλη.

Aπάντηση του κ. Monti εξ ονόματος της Επιτροπής (6 Ιανουαρίου 1998)

Η Επιτροπή έχει απόλυτη επίγνωση του γεγονότος ότι η απόφαση του Συμβουλίου για την κατάργηση των πωλήσεων αδασμολόγητων ειδών εντός της Κοινότητας ελήφθη πριν από την ένταξη της Αυστρίας, της Φινλανδίας και της Σουηδίας. Όπως συμβαίνει με κάθε νομική απόφαση που λαμβάνει η Κοινότητα πριν από επικείμενη διεύρυνση, η εν λόγω απόφαση απετέλεσε μέρος κοινοτικού κεκτημένου το οποίο ήταν υποχρεωμένα να αποδεχθούν τα νεοεισερχόμενα κράτη μέλη και πράγματι το απεδέχθησαν.

Όσον αφορά την απομακρυσμένη γεωγραφική θέση της Φινλανδίας στην οποία αναφέρεται το Αξιότιμος Μέλος, αυτή απετέλεσε θέμα συζητήσεων κατά τις διαπραγματεύσεις προσχώρησης, κυρίως εν όψει πιθανών αρνητικών επιπτώσεων της απόφασης του 1991 για κατάργηση των πωλήσεων αδασμολόγητων ειδών. Χωρίς να αμφισβητήσει την απόφαση του Συμβουλίου, η Φινλανδία ζήτησε και έλαβε από το Συμβούλιο παραχώρηση, η οποία επιτρέπει, για λόγους έμμεσης φορολογίας, να θεωρούνται οι νήσοι Aland ως τρίτο έδαφος ((Πρωτόκολλο 2 της Συνθήκης Προσχώρησης της Φινλανδίας. )) και όχι ως τμήμα της Κοινότητας.

Η Επιτροπή έχει στο παρελθόν ((Βλέπε απάντηση στη γραπτή ερώτηση Ε-3271/97 της κ. Matikainen-Kallstrφm (ΕΕ C 117 της 16.4.1998, 168). )) τονίσει ότι, χάριν των εξαγωγών, οι πωλήσεις αδασμολόγητων ειδών θα εξακολουθήσουν να είναι δυνατές για άτομα που ταξιδεύουν σε τρίτες χώρες ή τρίτα εδάφη. Πέραν τούτου, η Επιτροπή θεωρεί άτοπο να τίθενται πάλι προς συζήτηση θέματα τα οποία έχουν αποφασιστεί κατά τις διαπραγματεύσεις προσχώρησης.